Виноград
Виногра̀д е село в Северна България, община Стражица, област Велико Търново.

География 
Село Виноград се намира в източната част на Дунавската хълмиста равнина, в северозападната част на община Стражица, на около 16 km на изток-югоизток от град Полски Тръмбеш, 34 km на север-североизток от областния център град Велико Търново и 16 km на северозапад от общинския център град Стражица.

През Виноград минава третокласният Републикански път III-407, който на запад покрай селата Орловец и Каранци води към Полски Тръмбеш, а на изток през селата Лозен, Горски Сеновец и Царски извор – към град Стражица.

Село Виноград е изтеглено по дължина на около 2 km в направление югозапад – североизток и по цялата му крайна югоизточна част минава водосливно понижение, което отвежда предимно валежните води към малък местен язовир (микроязовир) с площ около 6 ha на около 150 m североизточно от селото.

Надморската височина в центъра при сградата на кметството е около 279 m.

Населението на село Виноград, наброявало 2050 души към 1946 г., намалява до 544 към 2018 г.

При преброяването на населението към 1 февруари 2011 г., от обща численост 568 лица, за 321 лица е посочена принадлежност към „българска“ етническа група, за 90 – към „турска“, за 7 – към ромска, за 100 – към други и за останалите – не се самоопределят или не е даден отговор.

История 
През 1906 г. дотогавашното име Сейдѝ кьой на селото е променено на Виногра̀д с Указ 462, обнародван на 21 декември 1906 г.

Църква във Виноград съществува като сграда, но към 2019 г. не фигурира в списъка на храмовете във Великотърновската епархия и не е вписана в Националния регистър на храмовете в Република България.

През 1890 г. във Виноград е учредено читалището „Лев Николаевич Толстой“. През 1967 г. е открита новата сграда на читалището.

При избухването на Балканската война в 1912 г. двама души от Виноград са доброволци в Македоно-одринското опълчение.
През 1882 година във Виноград е построен Православния храм „Рождество на Пресвета Богородица“. Във Виноград през 1925 година е основана потребителска кооперация „Правда“. След началото на социалистическия период в България, в селото се създава Трудово кооперативно земеделско стопанство (ТКЗС) „Васил Коларов“ през 1950.

Обществени институции 
Село Виноград към 2019 г. е център на кметство Виноград.

Във Виноград към 2019 г. има:
 действащо общинско основно училище „Свети Климент Охридски“;
 действащо читалище „Лев Николаевич Толстой – 1890“.
 клуб на пенсионера, улица „Площад център“ № 5;
 пощенска станция.

Културни и природни забележителности 
В двора на църквата в селото е издигнат войнишки паметник на загиналите във войните (1912 – 1918 г.)

Личности 
 Стефан Черкезов – български лекар, пожертвал живота си за да спаси хора от горящ автобус

Източници

Външни препратки 

Села в област Велико Търново
Населени места в община Стражица